**TÁJÉKOZTATÓ NAPIRENDRŐL ÉS**

**DÖNTÉSHOZATALHOZ SZÜKSÉGES TUDNIVALÓKRÓL**

**A BEAC SZAKOSZTÁLYAI ÉS KÜLDÖTTJEI RÉSZÉRE**

**Tisztelt Szakosztályok és Küldöttjeik!**

**Tisztelt Tagjaink, Kedves Sportoló Hallgatóink!**

A **Budapesti Egyetemi Atlétikai Club** (székhelye: 1117 Budapest, Bogdánfy út 10., Nyt. sz.: 01-02-0002227) az elnökségének döntése alapján, az egyesület rendkívüli, tisztújító küldöttgyűlésének napirendjével és szakosztályi tudnivalóival kapcsolatosan az alábbiak szerint tájékoztatja Önöket a küldöttgyűlési döntéshozatalra történő felkészülés érdekében.

A küldöttgyűlés döntéshozatalára ülés tartásával, a küldöttek személyes megjelenésével kerül sor.

**A küldöttgyűlés időpontja:** 2021. november 29. napján 16:30 óra, a határozatképtelenség esetén a megismételt ülés időpontja: 2021. november 29. napján 17: 00 óra.

**Helyszín**: 1088 Budapest, Múzeum krt. 4-6. ELTE BTK, A-épület kari tanácsterem.

**A Küldöttgyűlés napirendje**:

Megnyitó

1. Mandátumvizsgáló és Szavazatszámláló Bizottság, küldöttgyűlési tisztségviselők megválasztása
2. Az elnökség négy éves (2017-2021) tevékenységéről szóló beszámolója
3. A felügyelőbizottság négy éves (2017-2021) tevékenységéről szóló beszámolója
4. Tisztségviselők megválasztása (elnökségi és felügyelőbizottsági tagok)
5. Egyebek
6. **Tájékoztatás a szakosztályok részére küldöttválasztásról**

A BEAC legfőbb döntéshozó szerve a küldöttgyűlés, mely a küldöttekből áll össze. A küldöttgyűlés jogait és kötelességeit az Alapszabály 6. paragrafusa tartalmazza. Az elnökség a küldöttek számát az arányos képviseletet biztosítva, a 2021/2022. évi 2.000 Ft/fő egyesületi tagdíjat legkésőbb 2021. november 9. napjáig befizetett tagok központi nyilvántartása alapján, szakosztályonként állapítja meg. A küldöttek száma a szakosztályok taglétszámának függvénye. Minden megkezdett 15 fő tag után a szakosztály 1 küldöttet jogosult delegálni. (Például, ha a szakosztálynak 3 tagja van, akkor egy küldöttet, ha 16 tagja van, akkor két küldöttet, ha 31 tagja van, akkor három küldöttet delegálhat.)

A küldöttek megválasztása a szakosztályok kötelessége a küldöttgyűlést legalább 10 nappal megelőzően! Ennek érdekében szakosztályonként szervezett küldöttválasztó gyűléseket kell tartani, vagy a szakosztályban szokásos módon írásban kell a küldöttek megválasztásáról döntést hozni. Ezek megszervezése a szakosztályvezetők feladata, melyre az alapszabály alapján a személyes megjelenésen és írásbeli döntéshozatalon túl elektronikus úton is sor kerülhet.

A küldöttválasztó gyűlések időpontjáról és helyéről a szakosztályvezető köteles valamennyi szakosztályi tagot közvetlenül az adott szakosztályban szokásos úton – pl. elektronikus levél, hirdetés, edzői tájékoztatás, stb. -, legkésőbb a küldöttválasztó gyűlés előtt 5 nappal értesíteni. A küldöttválasztó gyűlés abban az esetben határozatképes, ha azon a tagok több mint fele megjelent. Amennyiben a küldöttválasztó gyűlés nem volt határozatképes, az ismételt küldöttválasztó gyűlést 3 napon belüli időpontra – mely lehet aznap is – kell össze hívni. A küldöttválasztó gyűlés másodszori összehívása esetén – ha az erre való figyelmeztetés a meghívóban külön szerepelt – akkor az eredeti napirendbe felvett kérdésekben a megjelentek számára tekintet nélkül határozatképes. A küldöttválasztó gyűlés határozatait egyszerű szótöbbséggel, nyílt szavazással hozza.

A küldöttválasztás írásbeli döntéshozatallal is megtörténhet, a szavazat leadására legalább 5 napos határidő biztosításával. Ez esetben határozatképességhez legalább annyi szavazat leadása szükséges, mint amennyi személyes jelenlét esetén lenne szükséges a határozatképességéhez.

Az alapszabály nem zárja ki, hogy a küldöttek megadott létszámán felül, akadályoztatásuk esetére pótküldött(ek)et jelöljön ki a szakosztály. Figyelemmel a pandémiára, ezzel a lehetőséggel élni célszerű lehet a szakosztályok számára. A küldöttek névsoráról a szakosztályvezető köteles az elnökséget 3 napon belül, de legkésőbb a küldöttgyűlés előtti 3. nap (azaz 2021. november 26-án) 12 óráig tájékoztatni.

Fentiek alapján felhívom a Tisztelt Szakosztályvezetőinket, hogy a küldöttgyűlésre való felkészülés érdekben:

* **jelen tájékoztatás kézhezvételét követően legkésőbb 2021. november 13-ig szíveskedjenek a szakosztály működésében szokásos módon a küldöttválasztó üléseiket 5 napos határidővel összehívni, vagy 5 napos határidővel az írásbeli döntéshozatalt kezdeményezni, és küldöttjeiket megválasztani;**
* **a küldöttek fentiek szerinti megválasztását követően haladéktalanul, de legkésőbb 2021. november 26-án 12 óráig szíveskedjenek az elnökséget az igazgató útján tájékoztatni a küldöttek névsoráról, lakcíméről, anyja nevéről és e-mail címéről.**
1. **Eljárási rend**

Az Alapszabály 6.§ (3), (6), (8), (9) pontja alapján a küldöttgyűlés eljárásrendjéről az alábbiak szerint tájékoztatom Tisztelt Küldötteket:

* A küldöttgyűlés határozatképes, ha a küldöttek több mint fele jelen
* A küldöttgyűlés határozatait nyílt szavazással, általában egyszerű szótöbbséggel hozza meg. Minősített többséget igénylő kérdés nincs napirenden.
* A küldöttgyűlés hatáskörébe tartozó szerveket és személyeket titkos szavazással kell megválasztani, míg a küldöttgyűlés tisztségviselőit, a levezető elnököt, a szavazatszámlálókat nyílt szavazással.
1. **A napirend részletezése, határozati javaslatok, határozattervezetek**

**1. napirendi pont: Mandátumvizsgáló és Szavazatszámláló Bizottság, küldöttgyűlési tisztségviselők megválasztása**

Az adminisztratív jellegű döntés útján a küldöttek megválasztják az elnökség javaslata alapján a Mandátumvizsgáló és Szavazatszámláló Bizottság 3 tagját, valamint sor kerül a levezető elnök és a jegyzőkönyvvezető, valamint a jegyzőkönyv hitelesítő személyének megválasztására.

***1. számú határozattervezet:***

*A küldöttgyűlés kijelöli a Mandátumvizsgáló és Szavazatszámláló Bizottságot, melynek tagjai a következő személyek: ……; továbbá a küldöttgyűlés levezető elnökének …-t, jegyzőkönyvvezetőnek …..-t, a jegyzőkönyv hitelesítőjének xxx-t jelöli ki.*

**2. napirendi pont: Az elnökség 4 éves (2017-2021) tevékenységéről szóló beszámoló elfogadása**

*(Melléklet: az elnökség 4 éves beszámolója)*

Az elnökség 4 éves megbízatása letelt, az elmúlt időszakban végzett tevékenységéről, eredményeiről, elképzelt és megvalósított terveiről, jövőbeli javaslatairól való beszámolás és értékelés elfogadása a küldöttgyűlés feladata. Az elnökség 3/2021. (X. 26.) számú határozatával a beszámoló elfogadását kéri.

HATÁROZATI JAVASLAT

Kérem a Tisztelt küldötteket, hogy az elnökség 4 éves (2017-2021) tevékenységéről szóló beszámoló elfogadása tárgyában határozatot hozni szíveskedjenek, az alábbi határozattervezet alapján.

***2. számú határozattervezet:***

*A küldöttgyűlés az elnökség négy éves (2017-2021) tevékenységéről szóló beszámolóját elfogadja.*

**3. napirendi pont: A felügyelőbizottság 4 éves (2017-2021) tevékenységéről szóló beszámolójának elfogadása**

A felügyelőbizottság 4 éves megbízatása letelt, az elmúlt időszakban végzett tevékenységéről, jövőbeli javaslatairól való beszámolás és értékelés elfogadása a küldöttgyűlés feladata. A felügyelőbizottság a beszámoló elfogadását kéri.

HATÁROZATI JAVASLAT

Kérem a Tisztelt küldötteket, hogy a felügyelőbizottság 4 éves (2017-2021) tevékenységéről szóló beszámolójának elfogadása tárgyában határozatot hozni szíveskedjenek, az alábbi határozattervezet alapján.

***3. számú határozattervezet:***

*A küldöttgyűlés a felügyelőbizottság négy éves (2017-2021) tevékenységéről szóló beszámolóját elfogadja.*

**4. napirendi pont: Tisztségviselő választás (elnökségi- és felügyelőbizottsági tagok)**

Az elnökség és a felügyelőbizottság 4 éves időszakra szóló megbízatása lejárt, szükséges tehát az új elnökségi- és felügyelőbizottsági tagok megválasztása.

Az elnökség létszáma 10 fő. Az elnökség tagjai: az elnök, az igazgató és további 8 fő elnökségi tag. Az elnök személyére az Eötvös Loránd Tudományegyetem (a továbbiakban: ELTE) rektora és kancellárja közösen tesz javaslatot a küldöttgyűlés számára. Az ELTE rektora és kancellárja külön-külön 2-2 fő elnökségi tag jelölésére jogosult. A hallgatói sport kiemelt szerepére tekintettel az ELTE Hallgatói Önkormányzata 1 fő elnökségi tagra tesz javaslatot, míg a szakosztályvezetők 3 fő elnökségi tagot jogosultak jelölni. A BEAC igazgatójának, aki egyben az elnökség tagja is, az alapszabály általános rendelkezései alapján bármely tag írásban jelöltetheti magát.

A felügyelőbizottság tagjainak száma 5 fő. A felügyelőbizottságba egy főt jelöl közösen az ELTE rektora és kancellárja, továbbá egy-egy főt jelöl a Közalkalmazotti Tanács és az EHÖK elnöke, míg a maradék 2 helyre bárki beadhatja jelölését és pályázatát, aki megfelel az alapszabály előírásainak.

A küldöttgyűlés titkos szavazással dönt a jelöltek 4 évre történő megválasztása vagy meg nem választása tárgyában.

A fenti szervek, illetve személyek a jelöléseket a választó küldöttgyűlést megelőző 3. napig az elnökség döntésének értelmében a Jelölő Bizottsághoz benyújtott írásos nyilatkozatban (az info@beac.elte.hu e-mail címre elküldve) tehetik meg. A Jelölő Bizottság tagjai: Prof. Dr. Bárdos György (szakosztályvezető, egyetemi tanár), Virág Tünde (BEAC munkatárs), és Nagy Cintia (EHÖK sportügyi referens). Amennyiben a jelölési jogosultságukkal a fenti személyek és szervek határidőben nem élnek, a küldöttgyűlésen is jelezhetik még jelöltjüket. Valamennyi jelöltet a küldöttgyűlésen – nyílt szavazással, egyszerű többséggel – először fel kell venni a jelölő listára.

Ha a küldöttgyűlés az illetékes személy vagy szerv által javasolt személyt nem választja meg, akkor az erre jogosult személyek új jelöléseket tehetnek, és a választás érdekében haladéktalanul új választó küldöttgyűlést kell összehívni.

Elnökségi és felügyelőbizottsági tag az a nagykorú személy lehet, akinek a cselekvőképességét e tevékenysége ellátásához szükséges körben nem korlátozták.

Nem lehet elnökségi tag, aki három éven belül olyan megszűnt közhasznú szervezetnél töltött be – annak megszűntét megelőző két évben legalább egy évig – vezető tisztséget,

* amely jogutód nélkül szűnt meg úgy, hogy az állami adó- és vámhatóságnál nyilvántartott adó- és vámtartozását nem egyenlítette ki;
* amellyel szemben az állami adó- és vámhatóság jelentős összegű adóhiányt tárt fel;
* amellyel szemben az állami adó- és vámhatóság üzletzárás intézkedést alkalmazott, vagy üzletzárást helyettesítő bírságot szabott ki;
* amelynek adószámát az állami adó- és vámhatóság az adózás rendjéről szóló törvény szerint felfüggesztette vagy törölte.

Nem lehet továbbá elnökségi tag, akit

* bűncselekmény elkövetése miatt jogerősen szabadságvesztés büntetésre ítéltek, amíg a büntetett előélethez fűződő hátrányos következmények alól nem mentesült,
* akit e foglalkozástól jogerősen eltiltottak. Akit valamely foglalkozástól jogerős bírói ítélettel eltiltottak, az eltiltás hatálya alatt az ítéletben megjelölt tevékenységet folytató jogi személy vezető tisztségviselője nem lehet.
* akit eltiltottak a vezető tisztségviselői tevékenységtől, az eltiltást kimondó határozatban megszabott időtartamig.
* aki közügyektől eltiltás hatálya alatt áll
* a felügyelőbizottság tagja.

Az elnökségi tag, illetve az ennek jelölt személy köteles valamennyi érintett közhasznú szervezetet előzetesen tájékoztatni arról, hogy egyidejűleg más közhasznú szervezetnél is betölt vezető tisztséget.

Nem lehet a felügyelőbizottság elnöke vagy tagja az a személy, aki

* 1. a küldöttgyűlés elnöke vagy tagja (ide nem értve a küldöttgyűlés azon tagjait, akik tisztséget nem töltenek be), az elnökség elnöke vagy tagja,
	2. a sportegyesülettel a megbízatásán kívüli más tevékenység kifejtésére irányuló munkaviszonyban vagy munkavégzésre irányuló egyéb jogviszonyban áll, ha jogszabály másképp nem rendelkezik,
	3. a Sportegyesület cél szerinti juttatásából részesül – kivéve a bárki által megkötés nélkül igénybe vehető nem pénzbeli szolgáltatásokat, és az egyesület tagjának a tagsági jogviszony alapján nyújtott, létesítő okiratainak megfelelő cél szerinti juttatást –, illetve
	4. az a/-c/ pontokban meghatározott személyek közeli hozzátartozója.
	5. akivel szemben az elnökségi tagokra vonatkozó kizárási ok áll fent.

**5. napirendi pont: Egyebek**

Egyéb, a BEAC működésével kapcsolatos ügyekben történő tájékoztatás, illetve felmerülő kérdések megvitatása. A küldöttgyűlésen beterjesztett javaslatokat abban az esetben lehet a küldöttgyűlésen tárgyalni, ha a részvételre jogosultak legalább háromnegyede jelen van és a kérdés megtárgyalásához egyhangúlag hozzájárul.

**Kérjük tehát a Tisztelt Küldötteket, hogy szavazati jogukkal és kötelességükkel élni szíveskedjenek,** megtisztelő személyes jelenlétükre számítunk!

Erre az e-mail címre várjuk a szakosztályvezetők tájékoztatását a küldöttek személyéről: info@beac.elte.hu

További kérdésekkel, illetve a tisztségviselők személyére történő jelölésekkel a BEAC Elnökségéhez, illetve Jelölő Bizottságához lehet fordulni, az alábbi elérhetőségeken:

Tel: 06/1-209-0617

E-mail: info@beac.elte.hu

Budapest, 2021. november 9.

Tisztelettel:

**Dr. Hamar Imre**

elnök

**Budapesti Egyetemi Atlétikai Club**